ગુજરાતમાં સૌરાષ્ટ્ર ઉત્તર ગુજરાત સહિતના વિસ્તારોમાં આજે કમોસમી વરસાદ પડતા ખેડૂતોની હાલત કફોડી બની છે. છેલ્લા ચાર દિવસથી વાતાવરણમાં પલટો જોવા મળી રહ્યો હતો, ત્યારે આજે અચાનક રાજકોટ, મહેસાણા, પાટણ, હળવદ, મોરબી સહિતના વિસ્તારોમાં વરસાદ પડતા ખેડૂતો માટે મુશ્કેલી ઉભી થઈ છે. ખાસ કરીને મહેસાણાના કડીમાં વરસાદ પડવાના કારણે માર્કેટયાર્ડમાં રાખવામાં આવેલ ઘઉં, રાયડો, એરંડા સહિતનો લાખો રૂપિયાનો પાક પલડી જતા ભારે નુકશાન થયુ છે. જુનાગઢમાં કમોસમી વરસાદ થતા કેરીના પાકને મોટુ નુકશાન થયુ છે. જ્યારે મોરબીના હળવદમાં વિજળી પડવાના કારણે બે લોકોના મોત થયા છે. જેમાં ૨૭ વર્ષીય મહિલા સીમાબેન પરમાર અને ૬ વર્ષના બાળક મેહુલ તડવીનો સમાવેશ થાય છે. દરમિયાન હજી આગામી ૧થી ૨ દિવસ વાદળછાયુ વાતાવરણ રહેવા ઉપરાંત વરસાદના છાંટા પડે તેવી શક્યતા હવામાન વિભાગે વ્યક્ત કરી છે જેના કારણે ખેડૂતોનો જીવ તાળવે ચોંટ્યો છે.